洪州西山祈雨是日輒應因賦詩言事
作者：張九齡
朝代：唐

paragraphs: 茲山蘊靈異，走望良有歸。
丘禱雖已久，甿心難重違。
遲明申藻薦，先夕旅巖扉。
獨宿雲峰下，蕭條人吏稀。
我來不外適，幽抱自中微。
靜入風泉奏，涼生松栝圍。
窮年滯遠想，寸晷閱清暉。
虛美悵無屬，素情緘所依。
詭隨嫌弱操，羇束謝貞肥。
義濟亦吾道，誠存爲物祈。
靈心倏已應，甘液幸而飛。
閉閣且無責，隨車安敢希。
多慙德不感，知復是耶非。